Talous- ja sosiaalikomitean lausunto aiheesta "Ehdotus Euroopan parlamentin ja neuvoston päätökseksi Euroopan laajuisia energiaverkkoja koskevien suuntaviivojen vahvistamisesta tehdyn Euroopan parlamentin ja neuvoston päätöksen 1254/96/EY muuttamisesta"



Virallinen lehti nro C 030 , 30/01/1997 s. 0114



Talous- ja sosiaalikomitean lausunto aiheesta "Ehdotus Euroopan parlamentin ja neuvoston päätökseksi Euroopan laajuisia energiaverkkoja koskevien suuntaviivojen vahvistamisesta tehdyn Euroopan parlamentin ja neuvoston päätöksen 1254/96/EY muuttamisesta" (97/C 30/28) Neuvosto päätti 25. syyskuuta 1996 Euroopan yhteisön perustamissopimuksen 129 d artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut energia-, ydinvoima- ja tutkimusjaosto antoi lausuntonsa 13. syyskuuta 1996. Esittelijänä oli Bernardo Hernández Bataller. Talous- ja sosiaalikomitea hyväksyi 338. täysistunnossaan syyskuun 25. päivänä 1996 seuraavan lausunnon. Äänestyksessä annettiin 100 ääntä puolesta, 1 vastaan, ja 8 pidättyi äänestämästä. 1. Yleistä 1.1. Talous- ja sosiaalikomitea on tyytyväinen tähän ehdotukseen, jossa saatetaan ajan tasalle Euroopan laajuisiin energiaverkkoihin liittyviä hankkeita koskevat ensimmäiset suuntaviivat. Kuten komitea aikoinaan jo totesi, näillä verkoilla on kaksitahoinen tavoite: yhtäältä yhdistää ja tehdä fyysisesti mahdolliseksi energia-alan sisämarkkinat sekä toisaalta osaltaan vahvistaa Euroopan unionin reuna- ja äärialueiden energia-alan yhteenkuuluvuutta. 1.2. Sen lisäksi, että mukaan on liitetty kolmen uuden jäsenvaltion hankkeita, komiteaa ilahduttaa erityisesti se, että verkot on yhdistetty osaksi unionin energia-alan ulkopolitiikan uusia suuntaviivoja, joihin kuuluvat KIE-maat sekä erityisesti EU:n ja Välimeren alueen uusi yhteistyö. 1.3. Komitea haluaa kuitenkin kiinnittää huomiota kolmeen seikkaan, jotka voivat haitata ehdotuksen menestystä: 1.3.1. Ensiksi, hankkeiden kannattavuustutkimuksiin varattujen rahavarojen niukkuus sekä etenkin maakaasun kohdalla epävarmuus, jota tästä energialähteestä saattaa syntyä sisämarkkinadirektiivistä käytävän keskustelun aikana. 1.3.2. Toiseksi, reuna- ja äärialueita koskevat hankkeet on jätetty riittämättömälle huomiolle, ja näin nämä alueet voivat jäädä osattomiksi toimitusten paranemisen muilla alueilla tuomista eduista. Komitea toistaa pyyntönsä, että näitä alueita koskevat erityisen tärkeät hankkeet voisivat tarvittaessa saada osan rahoituksestaan rakennerahastoista. 1.3.3. Kolmanneksi, hankkeiden ympäristövaikutuksiin ei ole kiinnitetty riittävästi huomiota. Liitteen julistus, jonka mukaan " tämä päätös ei rajoita hankkeen ympäristövaikutusten arviointia ", on riittämätön ja tulee sisällyttää itse päätökseen omana artiklanaan. 2. Erityistä 2.1. Lisätään seuraava teksti uudeksi kohdaksi perusteluosaan sanojen " maiden kanssa tapahtuneen edistyksen" jälkeen: "luettelon seuraavassa tarkistuksessa tulee kiinnittää erityistä huomiota Euroopan unionin reuna- ja ulkoalueiden erityistarpeisiin, jotta näiden alueiden toimitusten varmuus sekä energialähteiden monimuotoisuus saadaan tyydyttävälle tasolle," 2.2. Lisätään seuraava teksti 1 artiklan toiseksi kohdaksi: "Tämä päätös ei rajoita vaatimusta hankkeiden ympäristövaikutusten hyväksymisestä ennen kuin hankkeita voidaan pitää lopullisesti hyväksyttyinä." Bryssel, 25. syyskuuta 1996. Talous- ja sosiaalikomitean puheenjohtaja Carlos FERRER